Fernando Rey

Fernando Casado Arambillet (tuntud näitlejanime Fernando Rey järgi; 20. september 1917 A Coruña – 9. märts 1994 Madrid) oli Hispaania näitleja.

Ta alustas arhitektuuriõpinguid, kuid tema õpingud katkestas Hispaania kodusõda. Tema isa võitles sõjas vabariiklaste poolel. Sõja lõpuks oli perekond vaesunud, mistõttu hakkas Rey raha teenimiseks filmides väikseid rolle tegema. Samuti dubleeris ta võõrkeelseid filme hispaania keelde. 1940. ja 1950. aastatel mängis ta Hispaania romantilises filmides meespeaosa. Esimest rahvusvahelist edu saavutas ta rolliga sürrealistliku lavastaja Luis Buñueli filmis "Viridiana" (1961)."Fernando Rey, 76; Debonair Film Star". Los Angeles Times. 10.3.1994. Vaadatud 9.4.2025

Üle poole sajandi kestnud filmikarjääri jooksul mängis Rey üle 150 filmis. Ta tegi rolle nii Hispaania, Prantsusmaa, Itaalia, Saksamaa kui ka USA filmides. Ta saavutas suurimat edu pärast 50. eluaastat 1970. aastatel, kui mängis Buñueli filmides "Tristana" (1970), "Kodanluse diskreetne võlu" ("Le Charme discret de la bourgeoisie"; 1972) ja "See ebamäärane ihalduste objekt" ("Cet obscur objet du désir"; 1977) ning narkoparun Alain Charnier'd filmis "Prantsuse sidemees" ("The French Connection"; 1971) ja selle järjes "Prantsuse sidemees II" ("French Connection II"; 1975).

Rolli eest filmis "Elisa, minu elu" ("Elisa, vida mía"; 1977) pälvis ta Cannes'i filmifestivalil parima meesnäitleja auhinna. Hispaania filmiauhinna Goya sai ta 1989. aastal parima meespeaosatäitja kategoorias rolli eest filmis "Diario de invierno".

Aastatel 1992–1994 oli ta Hispaania Kinematograafiakunstide ja Teaduste Akadeemia president.

Ta oli abielus Argentina näitleja Mabel Karriga. Abielust sündis üks poeg. Karr suri 2001. aastal."Muere la actriz argentina Mabel Karr, viuda de Fernando Rey". hola.com. Hola!. 2.5.2001. Vaadatud 9.4.2025

 Viited 

 Välislingid 


Kategooria:Hispaania näitlejad
Kategooria:Sündinud 1917
Kategooria:Surnud 1994